《续感兴二十五首 其四》
宋代·方一夔

移根托西园，桃李赏奇遇。春妍虽可怜，颜色悲中路。

奈何穷巷士，多被才华误。诸公谬爱客，轮囷获殊顾。

投分未云深，容易输情愫。恩光借春阳，滋液荷凝露。

悠悠当路尘，素地轻点污。岁暮抱弃捐，君看囚山赋。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。